DA Den Europæiske Unions Tidende CE 88/388

(2004/C 88 E/0394)

SKRIFTLIG FORESPØRGSEL E-2161/03

af Glenys Kinnock (PSE) til Kommissionen

(30. juni 2003)

Om: Støtte til tiltrædelses- og AVS-lande

Som Kommissionen ved, har flere tiltrædelseslande (Ungarn, Polen, Slovakiet og Den Tjekkiske Republik) et presserende behov for modernisering af virksomheder inden for landbrugsfødevaresektoren for at kunne leve op til EU's standarder for dyre-, plante- og folkesundhed, og flere virksomheder, som ikke kan leve op til de påkrævede standarder for fødevaresikkerhed, er truet af lukning. Kan Kommissionen ved hjælp af statistikker bekræfte, at den yderst tiltrængte bistand bliver ydet for at hjælpe disse lande i deres forsøg på at leve op til EU's standarder?

Vil Kommissionen endvidere ved hjælp af statistikker give en klar angivelse af, hvordan dette kan sammenlignes med de ressourcer, der stilles til rådighed for AVS-landene, som på nuværende tidspunkt står over for en endnu større udfordring, hvis de skal have gavn af en udvidet adgang til EU's markeder?

Svar afgivet på Kommissionens vegne af Günter Verheugen

(5. september 2003)

EU-bistand til kandidatlandene

Kommissionen er ganske klar over, at de tiltrædende lande vil skulle modernisere landbrugsfødevarevirk-somheder, således at de opfylder Unionens standarder for dyre-, folke- og plantesundhed. Et af hovedmålene med førtiltrædelsesinstrumenterne, særlig Sapard-programmet, er at hjælpe hertil. Via Sapard-programmet leveres der årligt 560 mio. EUR til de ti modtagerlande, heriblandt Ungarn, Polen, Slovakiet og Tjekkiet. Gennemsnitligt 48 % af dette beløb afsættes til foranstaltninger i form af investering i landbrugsbedrifter (22 % ) og investering i forarbejdning og afsætning af landbrugsprodukter og fiskerivarer (26 %). I de enkelte programmer lægges der vægt på investering i modernisering af virksomheder i sektoren, således at disse kan leve op til EU-standarderne.

Disse spørgsmål behandles i enkeltheder i Sapard-årsberetningen 2000, som er en beretning fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget (1), særlig på side 23-25 og i bilag 4.

Der kan desuden anvendes Phare-midler sammen med Sapard til at forbedre strukturerne for kvalitetskontrol og dyre- og plantesundhedskontrol, fødevarekvalitet og forbrugerbeskyttelse, herunder grænsekontrolsteder. Størstedelen af investeringerne i den offentlige sektor til at garantere, at den gældende EU-ret efterleves, forventes at blive støttet af Phare og ikke Sapard, da sidstnævnte kun støtter mindre tiltag (til under 2 mio. EUR) på lokalt plan. I bilag 1, der sendes direkte til det ærede medlem og Parlamentets sekretariat, findes der en liste over beløb i EUR til Phare-projekter inden for fødevaresikkerhed og modernisering af landbrugsfødevarevirksomheder.

EU-bistand til staterne i Afrika, Vestindien og Stillehavet (AVS)

Kommissionens samarbejdsprogrammer med AVS-staterne berører også problemer med modernisering af landbrugsfødevarevirksomheder i eksporterhvervene i AVS-staterne, der eksporterer til det europæiske marked. De indgår desuden i et bredere perspektiv med alle problemerne i forbindelse med landbrugseksport fra AVS-staterne til EU-markedet såsom sundhedslovgivning, organisation af producenter og eksportører/importører osv.

Den Europæiske Udviklingsfonds (EUF's) evne til at finansiere projekter, der giver et hurtigt respons, er dog begrænset, fordi AVS/EU-samarbejdsprogrammerne drøftes og vedtages sammen med modtagerlandet/-regionen på et ρartnerskabsgrundlag og indgår i Cotonou-partnerskabsprogrammeringscyklussen.

Med hensyn til plantebeskyttelse af landbrugseksportafgrøder har Kommissionen arbejdet nært sammen med sine partnerlande/-regioner på tre hovedområder (se nærmere herom i bilag 2, der sendes direkte til det ærede medlem og Parlamentets sekretariat).

Inden for dyresundhed har Kommissionens indsats i hovedsagen været koncentreret om sundhed ved fiskerivarer og bekæmpelse af kvægsygdomme (se nærmere herom i bilag 3, der sendes direkte til det ærede medlem og Parlamentets sekretariat).

Kommissionen har i forbindelse med den nye forordning om fødevarer og foder (som i øjeblikket er til behandling i Rådet og Europa-Parlamentet som led i den fælles beslutningsprocedure) iværksat en gennemførlighedsundersøgelse af virkningerne af den nye forordning for at få fastslået, på hvilken måde AVS-staterne kan hjælpes på den mest rentable og bæredygtige måde. Desuden vil den forestående midtvejsrevision af AVS-staternes og de regionale strategier være en lejlighed til at vurdere, om der skal afsættes flere midler inden for EUF's disponible ressourcer til at opfylde EU-standarderne for plante- og dyresundhed.

(1) KOM(2001) 341 endelig udg.